CELEX: E2020J0011
Language: el
Date: 2021-07-15 00:00:00
Title: Αποφαση του Δικαστηριου της 15ης Ιουλίου 2021 στην υπόθεση E-11/20 Eyjólfur Orri Sverrisson κατά του ισλανδικού κράτους (Οδηγία 2003/88/ΕΚ — Προστασία της ασφάλειας και της υγείας των εργαζομένων — Χρόνος εργασίας — Μετακίνηση προς τόπο διαφορετικό από τον σταθερό ή συνήθη τόπο παρουσίας του εργαζομένου — Διεθνείς μετακινήσεις) 2021/C 426/07

21.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 426/10
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 15ης Ιουλίου 2021
      στην υπόθεση E-11/20
      Eyjólfur Orri Sverrisson κατά του ισλανδικού κράτους
      
         
            (Οδηγία 2003/88/ΕΚ — Προστασία της ασφάλειας και της υγείας των εργαζομένων — Χρόνος εργασίας — Μετακίνηση προς τόπο διαφορετικό από τον σταθερό ή συνήθη τόπο παρουσίας του εργαζομένου — Διεθνείς μετακινήσεις)
         
      
      (2021/C 426/07)
      Στην υπόθεση E-11/20, Eyjólfur Orri Sverrisson κατά του ισλανδικού κράτους — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το πρωτοβάθμιο δικαστήριο του Ρέικιαβικ (Héraðsdómur Reykjavíkur) σχετικά με την ερμηνεία της οδηγίας 2003/88/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με ορισμένα στοιχεία της οργάνωσης του χρόνου εργασίας, και ιδίως του άρθρου 2 σημείο 1), το Δικαστήριο, συγκείμενο από τον πρόεδρο Páll Hreinsson και τους δικαστές Per Christiansen και Bernd Hammermann (εισηγητή δικαστή), εξέδωσε απόφαση στις 15 Ιουλίου 2021, το διατακτικό της οποίας έχει ως εξής:
      
                  1.
               
               
                  Ο χρόνος που χρειάζεται ένας εργαζόμενος, όπως ο ενάγων στην κύρια δίκη, για τη μετακίνηση, εκτός του κανονικού ωραρίου εργασίας, προς τόπο διαφορετικό από τον σταθερό ή συνήθη τόπο παρουσίας του με σκοπό να ασκήσει τη δραστηριότητα ή τα καθήκοντά του στον εν λόγω άλλον τόπο, κατόπιν απαίτησης του εργοδότη του, συνιστά «χρόνο εργασίας» κατά την έννοια του άρθρου 2 σημείο 1) της οδηγίας 2003/88/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με ορισμένα στοιχεία της οργάνωσης του χρόνου εργασίας. Αν η σύμβαση εργασίας έχει συναφθεί με βάση την εθνική νομοθεσία κράτους του ΕΟΧ και διέπεται από αυτήν, δεν έχει σημασία αν η εν λόγω μετακίνηση πραγματοποιείται εξ ολοκλήρου εντός του ΕΟΧ, προς τρίτες χώρες ή από τρίτες χώρες.
               
            
                  2.
               
               
                  Δεν απαιτείται αξιολόγηση της έντασης της εργασίας που εκτελείται κατά τη διάρκεια της μετακίνησης.